Boris Johnson verður áfram forsætisráðherra Bretlands eftir sigur Íhaldsflokksins í þingkosningum gærdagsins . Hann lofaði því í dag að klára útgöngumálið og má því búast við því að Bretar gangi úr Evrópusambandinu í næsta mánuði . „ Þessar kosningar þýða að það Brexit er óumdeilanlega afstaða breska þjóðarinnar , “ sagði forsætisráðherrann í nótt þegar niðurstöður lágu fyrir . Þegar horft er til Bretlands í heild má sjá að Íhaldsflokkurinn hefur nú töluverða yfirburði . Hann fékk 364 sæti af 650 og þar með hreinan meirihluta , bætti við sig 47 sætum . Flokkurinn var sterkastur á Englandi og sótti einnig sæti til Wales . Verkamannaflokkurinn fékk 203 sæti , tapaði 59 , og fékk því sína verstu kosningu frá árinu 1935 . Frjálslyndir demókratar fengu fleiri atkvæði en í síðustu kosningum en töpuðu samt sem áður einu sæti vegna þess að á Bretlandi eru einmenningskjördæmi . Á Skotlandi er staðan orðin þannig að Skoski þjóðarflokkurinn hefur 48 sæti af þeim 59 sem Skotar fá . Flokkurinn er því í yfirburðastöðu og hefur krafa hans um nýja þjóðaratkvæðagreiðslu um sjálfstætt Skotland því aukið vægi . Nicola Sturgeon , leiðtogi flokksins , beindi þeim orðum að Johnson að atkvæðagreiðsla væri ekki bara krafa hennar eða Skoska þjóðarflokksins , heldur réttur Skota . Jeremy Corbyn , leiðtogi Verkamannaflokksins , var niðurlútur þegar niðurstöðurnar lágu fyrir . Hann mun ekki leiða flokkinn í næstu kosningum . Jo Swinson , leiðtogi Frjálslyndra demókrata , er í svipaðri stöðu . Hún missti þingsæti sitt til Skoska þjóðarflokksins og má því ekki lengur , samkvæmt reglum Frjálslyndra demókrata , leiða flokkinn .